《次古堂岁寒杂书韵》
宋代·翁森

清新如修竹，月露洗琅玕。
爱之不能舍，一月三四看。
伊人伟识量，文字馀波澜。
出处早见几，在汉申屠蟠。
风雨江村暮，门掩清灯寒。
所抱寸心在，千载重不刊。
满前炽子孙，已足遗以安。
会当骖白鹿，华顶炼还丹。

作者简介：台州仙居人，字秀卿，号一瓢。宋亡，隐居教授，取朱熹白鹿洞学规以为训，从学者甚众。有《一瓢集》。